NEHEMIA – MOTIVERING (1) - www.bybelkennis.co.za
Kenmerk #6: Motivering
Ek het hulle toe vertel hoe my God sy goeie hand oor my gehou het en wat die koning vir my gesê het. Hulle het gesê: "Kom ons bou!" en hulle het die goeie werk aangepak (Nehemia 2:18).
Die reis van Susa na Jerusalem was lank en moeilik. Maar Nehemia se probleme was nie op 'n einde nie. Hy het die koning se toestemming gehad; die koning het materiaal voorsien. Die taak wat voorlê was enorm. Baie voor hom het probeer om die mure te herbou – sonder sukses. Hoe sou hy 'n verskil kon maak?
Nehemia was drie dae in Jerusalem toe hy met 'n paar man die nag uitgegaan het om die mure te inspekteer. Hy wou met sy eie oë die omvang van die taak sien. Na sy verkenningstog was sy planne gefinaliseer. Hy besef egter dat die taak te groot is vir hom alleen. Hy het die hulp van ander nodig gehad. Maar hierdie selfde mense het reeds dekades lank nog niks aan die muur gedoen nie. Op een of ander manier moes hy hulle motiveer dat dit belangrik was om die veiligheid van Jerusalem te verseker. Hy was opgewonde – hoe kry hy sy mense ook opgewonde.
Leiers gebruik twee primêre vorme van motivering:
§Eksterne motivering – hier dink ons aan belonings soos bonusse, groter kantore …Eksterne motivering kan ook negatief gebruik word: leiers kan werknemers dreig met afdanking, verminderde salarisse, ens. Eksterne motivering het slegs korttermyn gevolge. Hierdie bonusse en dreigemente moet weer en weer herhaal word – net 'n bietjie meer elke keer.
§Intrinsieke motivering. Dit het 'n sterker en langdurige effek. Hierdie spreek tot die hart van die persoon. Leierskap is die vermoë om iemand so ver te kry dat hy doen wat jy wil hê hy moet doen, wanneer jy wil hê dat hy dit moet doen, op 'n manier wat jy wil hê hy dit moet doen, want hy wil dit doen.